V. Veteška, podpredseda NR SR: (2005-11-08):
Ako prvý vystúpi pán poslanec Roman Vavrík. Nech sa páči. R. Vavrík, poslanec: Vážený pán podpredseda Národnej rady, vážený pán minister vnútra, ctené kolegyne, kolegovia, dovoľte mi, aby som predložil 2 pozmeňujúce návrhy. Jeden sa bude dotýkať úpravy hodnostných príplatkov príslušníkov Hasičského a záchranného zboru a druhý sa bude týkať nosenia rovnošiat. Dovoľte mi teda najprv, aby som prečítal prvý poslanecký návrh, ktorý spolu s poslancom Jozefom Šimkom vám predkladáme na zváženie a prosíme vás o jeho podporu. Za bod 106 navrhujeme vložiť nový bod 107, ktorý znie: „V § 112 odsek 1 znie: „Príslušníkovi patrí hodnostný príplatok podľa dosiahnutej hodnosti za hodnosť rotmajster 2 450 korún mesačne, nadrotmajster 2 650, podpráporčík 2 950, práporčík 3 150, nadpráporčík 3 350, podporučík 2 950 korún, poručík 3 150, nadporučík 3 350, kapitán 3 550, major 3 750, podplukovník 3 950, plukovník 4 150 a napokon generál hodnostný príplatok v korunách mesačne 4 350 korún.“.“ Krátke zdôvodnenie. Na základe koncepcie zjednotenia podmienok vykonávania služobného pomeru medzi jednotlivými zložkami pôsobiacimi v Slovenskej republike a na základe návrhu ministerstva financií na úpravu zložiek služobného príjmu príslušníkov Hasičského a záchranného zboru bol zákonom č. 729/2004 Z. z. a v znení ďalších zmien a doplnkov v plnom rozsahu a bez náhrady inštitút ďalšieho platu zrušený tzv. trinásty a štrnásty plat, ako jedna zo zložiek služobného príjmu príslušníka Hasičského a záchranného zboru. Jedným z hlavných argumentov rezortu financií bolo, že ide o nesystémové riešenie, ktoré nemá opodstatnenie pri úprave služobného pomeru. V rámci priblíženia ohodnocovania príslušníkov v služobnom pomere v jednotlivých zložkách pôsobiacich v Slovenskej republike však ministerstvo financií navýšilo v kapitole ministerstva vnútra objem mzdových prostriedkov zodpovedajúci celkovo sume potrebnej na vyplatenie ďalšieho platu. V priemere to predstavuje 2 940 korún na príslušníka Hasičského a záchranného zboru, pričom z toho asi 1 000 korún bolo použité na zvýšenie hodnostného príplatku podľa § 112 zákona č. 315/2001 Z. z. Takouto úpravou hodnostného príplatku došlo k jeho zjednoteniu. Čo sa týka jeho výšky medzi jednotlivými zložkami v riadiacej pôsobnosti Ministerstva vnútra Slovenskej republiky, konkrétne teda hodnostný príplatok v Policajnom zbore bol totožný s hodnostným príplatkom v Hasičskom a záchrannom zbore. V týchto dňoch tiež v parlamente rokujeme a rokovali sme o zákone, ktorým sa navrhuje zvýšiť aj príslušníkom Policajného zboru hodnostný príplatok práve na tú istú sumu, ktorú som navrhol v tom úvodnom príhovore ja spolu s poslancom Šimkom. Preto si myslíme, že by obidve zložky v rezorte vnútra mali mať také isté hodnostné ocenenie alebo ohodnotenie v hodnostnom príplatku. To je, myslím, podstatou tohto príplatku. Musím povedať, že tento pozmeňujúci návrh sme konzultovali jednak s ministerstvom vnútra a jednak aj s ministerstvom financií. Nedôjde tu k zvýšeniu tlaku na štátny rozpočet. Práve v tej rezerve, ktorú som spomenul, ktorá bola vytvorená na ten trinásty a štrnásty plat v rozpočte, táto suma v rozpočte ministerstva vnútra je. A z toho by sa zabezpečila rovnocenná výplata hodnostného príplatku v tej istej výške, tak ako sa navrhuje policajtom aj hasičom. Toľko je prvý pozmeňujúci návrh. Myslím, že ho máte rozmnožený a pred sebou. Pánovi spravodajcovi ho odovzdávam pre istotu ešte raz. A dovoľte mi zároveň predniesť druhý pozmeňujúci návrh, ktorý sa dotýka § 33 ods. 2. Ten pozmeňujúci návrh je jednoduchý. V § 33 ods. 2 písm. b) sa na konci vypúšťa čiarka a pripájajú sa tieto slová „alebo sako“. Zdôvodnenie je jednoduché. Pri rôznych rokovaniach, poradách a vystúpeniach na verejnosti je na ustrojenie vhodnejšie sako, a nie pracovný plášť, uniforma, tak ako je to doteraz. Toto tvrdenie opieram aj o názor hasičov, s ktorými prichádzame dennodenne do kontaktu. A konzultovali sme to taktiež aj s pánom ministrom vnútra a javí sa, aby bola vhodná, legálna uniforma pre hasičov, aby bolo použiteľné teda aj ich služobné sako. Preto navrhujeme rozšíriť túto zákonnú možnosť pre hasičov. Všetkým veľmi pekne ďakujem za pozornosť a ešte raz vás prosím o podporu oboch pozmeňujúcich návrhov. Ďakujem pekne, pán predsedajúci.